低調過一段日子嘅中超市場，最近再次同知名球員拉上關係，先前已經有熱刺中場穆沙丹比利 (Moussa Dembele) 加盟廣州富力，中超球會嘅下一個目標係韋斯咸前鋒阿拿奧杜域 (Marko Arnautovic) 。
根據《Sky Sports》報導，相信上海上港約一星期前前曾經向英超韋斯咸提出以3,500萬鎊轉會費收購阿拿奧杜域。阿拿奧杜域兄長兼經理人開腔表示，登陸中超符合球員本人嘅意願，阿拿奧杜域100%專注於為韋斯咸比賽，亦明白球迷對佢嘅愛，但認為球員想轉換新環境挑戰冠軍係足球世界常態，希望球會可以放行。阿拿奧杜域兄長又指，球會當初以約2,000萬鎊將佢收購，如今獲得3,500萬鎊轉會費已接近一倍利潤，認為報價足夠優厚。
與此同時，韋斯咸官方表示阿拿奧杜域為非賣品。根據相關報導，上海上港嘅報價遭到「鎚仔幫」拒絕，令上海上港將目標轉向前韋斯咸中場、現馬賽中場皮耶 (Dimitri Payet) 。